AMATA แนวโน้มสดใส
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

บริษัทหลักทรัพย์ (บล.) ธนชาตได้จัดเวทีให้ 10 กองทุนที่ฮ่องกงพบบริษัท อมตะ คอร์ปอเรชัน (AMATA) ที่ฮ่องกง เมื่อวันที่ 21 ม.ค. 2554 โดยมีผู้จัดการกองทุน 12 คน เข้าร่วมการประชุมเพื่อพบกับ “วราภรณ์ วัชรานุเคราะห์” ผู้อำนวยการฝ่ายบริหารการลงทุนของ AMATA 
การประชุมครั้งนี้นักลงทุนรู้สึกประทับใจกับแนวโน้มที่สดใสของยอดขายที่ดิน และกลยุทธ์ในการเพิ่มรายได้โดยเฉพาะจากธุรกิจไฟฟ้า นอกจากนี้ AMATA ยังได้นำเสนอข้อมูลเกี่ยวกับความคืบหน้าของธุรกิจของ AMATA ที่เวียดนาม 
AMATA ประสบความสำเร็จในการขายที่ดิน 1,295 ไร่ เมื่อปีที่ผ่านมา และมีโอกาสขายที่ดินในอนาคต ซึ่งรวมถึงที่ดิน 500 ไร่ ที่อยู่ระหว่างเจรจากับลูกค้าที่มีศักยภาพในการซื้อสูง และกำลังเจรจาขายอีก 1,000 ไร่ ซึ่งบางส่วนน่าจะได้ข้อสรุปภายในปีนี้ และอีก 1,000 ไร่ จะขายให้แก่ Holley คาดว่าจะได้ข้อสรุปภายในช่วงไตรมาสแรกปีนี้
ข้อซักถามของนักลงทุนมีดังนี้
คำถามแรก : ปัจจัยขับเคลื่อนความต้องการที่ดินในประเทศไทยคืออะไร
ปีนี้จะเป็นอีกปีที่ดีสำหรับธุรกิจนิคมอุตสาหกรรม โดยมีลูกค้าเข้ามาเยี่ยมชม และสนใจซื้อที่ดินในนิคมอุตสาหกรรมของ AMATA มากขึ้น โดยปัจจัยขับเคลื่อนหลักมาจากการขยายตัวของอุตสาหกรรมยานยนต์ 
นอกจากนี้ ยังมีความเป็นไปได้ที่โรงงานจากจีนจะย้ายฐานการผลิตมายังประเทศไทย เนื่องจากค่าจ้างที่สูงขึ้นในประเทศจีนอีกด้วย
คำถามที่สอง : มีที่ดินพร้อมขายเท่าไหร่
สำหรับนิคมอุตสาหกรรม 2 แห่งในประเทศไทย มีที่ดินพร้อมขาย 8,500 ไร่ สำหรับอมตะนคร จ.ชลบุรี และ 6,000 ไร่ สำหรับอมตะซิตี้ จ.ระยอง สำหรับนิคมอุตสาหกรรม Amata Bienhoa ในเวียดนาม มีที่ดินพร้อมขาย 200 เฮกเตอร์ (1,250 ไร่) ซึ่งตัวเลขดังกล่าวแสดงให้เห็นว่า AMATA มีที่ดินพร้อมขายเพียงพอสำหรับ 7 ปี แม้ว่าบริษัทจะไม่มีความจำเป็นต้องซื้อที่ดินเพิ่มเติม แต่บริษัทได้จัดสรรงบลงทุน 500 ล้านบาท สำหรับการซื้อที่ดินสำหรับปีนี้ หากบริษัทมีโอกาสที่จะซื้อที่ดินได้ในราคาถูก
คำถามที่สาม : ในอดีตที่ผ่านมาเคยมีการปรับราคาขายที่ดินหรือไม่
ราคาขายที่ดินที่นิคมอุตสาหกรรมในไทยของบริษัทอยู่ในระดับค่อนข้างทรงตัวในช่วงหลายปีที่ผ่านมา ขณะที่นิคมอุตสาหกรรมของบริษัทในประเทศเวียดนามราคาขายเพิ่มขึ้นอย่างมาก อย่างไรก็ตาม ในปีนี้ AMATA จะปรับเพิ่มราคาขายที่อมตะนครขึ้นราว 25% จาก 4 ล้านบาทต่อไร่ เป็น 5 ล้านบาทต่อไร่ สำหรับลูกค้าใหม่ เนื่องจากมีสัญญาณบ่งชี้ถึงความต้องการที่ดินที่แข็งแกร่งในปีนี้ เป็นทำเลที่ดี (ใกล้สนามบินนานาชาติสุวรรณภูมิ) และไม่มีคู่แข่งขันในบริเวณดังกล่าว ขณะที่ราคาที่ดินที่อมตะซิตี้ จะยังคงอยู่ที่ 2 ล้านบาทต่อไร่ เนื่องจากมีการแข่งขันที่รุนแรง